Un bărbat în vârstă de 64 de ani a murit, luni, în sediul Direcției de Taxe și Impozite din Craiova, unde mersese să își plătească taxele, primele date arătând că bărbatul, care era în evidențe cu afecțiuni cardiace, a suferit un infract, transmite corespondentul MEDIAFAX.

Doi români, de 60 și 64 de ani, au murit astăzi, în orașe diferite, stând la coadă. Unul aștepta să își plătească impozitul anticipat și să beneficieze, astfel, de reducere. Cel de-al doilea a făcut un infarct în timp ce stătea la rând în incinta Casei de Pensii din Brașov.

Prima tragedie a avut loc la Brașov, unde un bărbat în vârstă de 60 de ani a murit în timp ce stătea la rând la ghișeul de informații din incinta Casei de Pensii din Brașov, medicii încercând timp de o jumătate de oră să îl resusciteze.

Potrivit directorului adjunct al Casei de Pensii Brașov, Ioan Pamparău, bărbatul aștepta la rând la ghișeul de informații, iar la un moment dat i s-a făcut rău și a fost scos afară pe o bancă, de către ceilalți pensionari care se aflau la rând. Aceștia au chemat ambulanța prin serviciul de urgență 112, iar medicii au încercat să îl resusciteze timp de o jumătate de oră.

„Bărbatul a fost resuscitat câteva zeci de minute, însă din păcate nu a răspuns manevrelor de resuscitare. Nu știm care este cauza decesului, acesta urmând să fie stabilită în urma raportului medico-legal”, a spus purtătorul de cuvânt al Inspectoratului pentru Situații de Urgență Brașov, Ciprian Sfreja.

Cea de-a doua moarte a avut loc la o coadă din Craiova. Aici, un bărbat de 64 de ani a murit în sediul Direcției de Taxe și Impozite din Craiova, unde mersese să își plătească taxele, primele date arătând că bărbatul, care era în evidențe cu afecțiuni cardiace, a suferit un infract, transmite corespondentul MEDIAFAX.

Bărbatul de 64 de ani a mers, luni dimineață, la sediul Direcției de Taxe și Impozite din Craiova pentru a-și plăti taxele, iar la un moment dat s-a prăbușit în mijlocul sălii de așteptare.

La fața locului a ajuns un echipaj de la Ambulanță, iar medicii au făcut manevre de resuscitare timp de câteva zeci de minute, fără succes.

„În acest caz se fac cercetări pentru a se stabili exact cauzele și circumstanțele în care a avut loc decesul”, a declarat purtătorul de cuvânt al Poliției Dolj, Alin Apostol.

Primele cercetări arată că bărbatul a suferit un infarct, el aflându-se în evidențele medicului de familie cu afecțiuni cardiace.

Eșecul ghiseul.ro

Recent, gândul a prezentat eșecul procesului de de-birocratizare a României. La aproape trei ani de la lansare, portalul ghiseul.ro, prin care românii își pot plăti online taxele și impozitele locale, dar și amenzile, se dovedește un eșec răsunător. Mai puțin de 1% dintre contribuabilii persoane fizice și-au plătit online dările locale prin Sistemul Național Electronic de Plată Online a taxelor și impozitelor utilizând cardul bancar (SNEP), reiese din datele obținute de gândul.

Din cele 3.180 de primării din România, numai 73, adică 2,2% din total, s-au înrolat în sistemul gratuit prin care cetățenii își pot achita din fotoliul de acasă amenzile și taxele și impozitele locale. Pe listă, dintre primăriile din București nu apare Primăria Sectorului 5, în schimb apar primării precum Frecăței (Tulcea), primăria comunei Bobicești (Olt), Luganu de Jos (Bihor) și Luncavița (Tulcea).

În timp ce Ministerul pentru Societatea Informațională, care gestionează ghiseul.ro, prin Centrul Național de Management pentru Societatea Informațională (CNMSI), dă vina pe primării care nu vor să se înroleze în sistemul gratuit, unii dintre edilii contactați de gândul spun că pentru înscriere „este birocrație multă, noi încă din aprilie anul trecut am depus documentația pentru înscriere, sperăm să intrăm acum, în februarie”.

Mai inventivi și cu resurse mai multe, unii dintre primarii din București au amenajat ghișee în mall-uri unde îi așteaptă pe cetățeni să plătească taxele cu cardul. În disperare de cauză, cu doar 0,5% plăți online anul trecut, Primăria Sectorului 3 anunță și premii, prin tragere la sorți, punând la bătaie 45 de carduri de 500 de lei fiecare.

Pe scurt, pentru a face plata online, contribuabilii persoane fizice au nevoie de credențiale – un user și o parolă – pe care primăriile trebuie să le trimită contribuabililor acasa, prin plic. De asemenea, și primăriile trebuie să intre în Sistemul Național Electronic de Plată, pentru a putea accepta plăți online. Citește epopeea ghișeul.ro.